Špijuni koji 'sporo uče'
Robert i Dayna Baer bili su agenti CIA-e u Sarajevu. Nakon niza opasnih misija i neuspjelih brakova - ostali su zajedno 
Dayna Baer: “Bila sam jako oprezna i mislila sam da je on malo lud. Ali što sam mogla, morala sam raditi s njim u Sarajevu, u sred ratne zone” Agenti CIA-e obično ne govore za medije, ali jedan bračni par iz Berkeley-a u Californiji čini to nakon što su objavili knjigu o svojim iskustvima. Upoznali su se u Sarajevu. Akcijski film Georgea Clooneya iz 2005. godine bio je temeljen na iskustvu CIA-inog agenta Roberta Baera. Robert Baer danas živi u Berkeleyu, u Californiji, sa suprugom Daynom koja je njegova bivša partnerica iz CIA-e te trogodošnjom Kyber - kćerkom koju su usvojili u Pakistanu. Robert i Dayna Baer naravno danas žive potpuno drugačije nego u svojim špijunskim danima. Dok su bili agenti Središnje obavještajne službe živjeli su u ratnim zonama, uvijek u opasnosti - i uvijek s lažnim identitetom, kaže Dayna Baer. “Moje ime je bilo Riley...” - kaže nam ona, dok Robert dodaje: “Ja sam u Sarajevu bio Harold. Imao sam i po dvadesetak putovnica u džepu, s različitim imenima i državljanstvima. Stalno sam se selio, jer hodati naokolo s nekoliko različitih imena nije baš pametno”. Dayna Baer je slijedila sva pravila CIA-e. Robert međutim kaže da je 'on činio ono što je trebao činiti'. Prvi put su se sreli u Sarajevu. On je istraživao aktivnost Hezbollahovih terorista, grupe iz Libanona koju je podržavao Iran. Dayna se sjeća da je bila šokirana kada je u Sarajevu vidjela Robertov automobil. “Nas uče da ne smijemo privlačiti pozornost. A Robert je tamo vozio svjetlo zeleni automobil s reklamom Orangine na vratima”. “Moja je filozofija bila da se najbolje možete sakriti ako ste na otvorenom, ispred nosa ljudima. Koji bi to špijun vozio tako upadljiv automobil? Ljudi su mislili da sam pomalo lud!” - kaže Robert Baer. Inače, njihova ljubav nije bila ljubav na prvi pogled. “Bila sam jako oprezna i mislila sam da je on malo lud. Ali što sam mogla, morala sam raditi s njim u Sarajevu, u sred ratne zone” - kaže Dayna Baer. Robert kaže da je Dayna odnosno 'Riley', kao špijunka, bila vrlo vješta. Kada su se upoznali oboje su bili u braku. S tadašnjim supružnicima nisu uopće mogli razgovarati o svom poslu niti su im mogli reći gdje se točno nalaze... tako da su obiteljski odnosi bili zategnuti. Na kraju su se ti brakovi raspali. Robert nije znao Dayna-ino pravo ime sve dok se nisu sreli godinu kasnije u središtu CIA-e. Odlučili su živjeti zajedno. Napustili su CIA-u, napisali knjigu o svojim pustolovinama pod naslovom “Company We Keep”. Usvojili su djevojčicu iz Pakistana i sada su - kako kažu - u sred najvažnije životne misije s malom Kyber - obiteljskog života. Kažu u šali da većina ljudi dođe do tog zaključka ranije u životu, ali da oni 'sporo uče'.